C 498/36
RO
Jurnalul Oficial al Uniunii Europene
30.12.2022
Avizul Comitetului European al Regiunilor – O tranziție justă și durabilă în contextul regiunilor mari consumatoare de cărbune și de energie (2022/C 498/07)
Raportoare generală:
Sari RAUTIO (FI-PPE), președinta Consiliului de administrație al regiunii sanitare Häme
Document de referință:
Scrisoarea de sesizare din partea Președinției cehe a Consiliului UE din 16 iunie 2022
RECOMANDĂRI POLITICE COMITETUL EUROPEAN AL REGIUNILOR (CoR),
1.
salută obiectivul de realizare a unei Uniuni Europene neutre din punct de vedere climatic până în 2050, care va necesita o tranziție digitală și verde în localitățile și regiunile Europei, ce va afecta în mod fundamental modul în care oamenii lucrează și trăiesc; 2.
ia act de faptul că războiul ofensiv lansat de Rusia în februarie 2022 a făcut ca tranziția justă să fie mai dificilă, însă mai urgentă, deoarece Europa trebuie ca, într-o perioadă scurtă de timp, să devină mai puțin dependentă de aprovizionarea externă cu energie.
Subliniază că tranziția către o societate cu emisii scăzute de dioxid de carbon trebuie realizată ținând seama, în același timp, de nevoile celor mai vulnerabili cetățeni, prin crearea de noi locuri de muncă și de oportunități egale în regiunile rurale și regiunile dependente de cărbune; 3. salută faptul că statele membre au prezentat 74 de planuri, toate bazate pe circumstanțele diferite din regiunile respective; subliniază că peisajul mondial în schimbare a condus la o criză energetică, care a forțat unele state membre să găsească temporar soluții regionale flexibile pentru a îndeplini obiectivele programului; 4.
atrage atenția asupra procedurilor greoaie de aprobare a planurilor și subliniază că unele regiuni se confruntă cu probleme în ceea ce privește planificarea și realizarea la timp a proiectelor, din cauza faptului că cea mai mare parte din totalul fondurilor disponibile, provenite din MRR, a fost programată pentru perioada 2021-2023, oferind puține oportunități pentru punerea în aplicare sustenabilă a proiectelor spre sfârșitul perioadei de programare; regretă că doar o parte din programe au fost evaluate și aprobate de Comisia Europeană, și invită Comisia să ia în considerare prelungirea termenului de cheltuire a acelor resurse destinate Fondului pentru o tranziție justă (FTJ) care sunt finanțate prin Mecanismul de redresare și reziliență; 5. consideră – pornind de la această premisă – că ar trebui revizuit calendarul pentru punerea în aplicare a fondului, astfel încât să se garanteze succesul acestui fond; 6. subliniază că Fondul pentru o tranziție justă ar trebui integrat în politica de coeziune, astfel încât sinergiile și efectele de propagare să poată fi valorificate pe deplin; 7. subliniază că tranziția justă trebuie să se concentreze asupra regiunilor în care schimbările, și riscurile pe care acestea le implică, sunt mai mari, deoarece statele membre și regiunile pornesc de la niveluri foarte diferite.
Succesul fondului depinde de cele mai mari țări beneficiare, Polonia și Germania, care, împreună, beneficiază de aproximativ o treime din totalul fondului, adică aproape 33 %.
România, Republica Cehă și Bulgaria sunt, de asemenea, beneficiari importanți ai fondului.
Acestor cinci state membre, împreună, le sunt alocate aproape 60 % din resursele fondului.
Punerea în aplicare la timp a planurilor acestor state membre (planurile teritoriale pentru o tranziție justă – PTTJ) va fi fundamentală pentru succesul programului în ansamblu; 8. subliniază că, în cadrul FTJ, este esențial să se țină seama de actuala criză energetică majoră.
Această criză reprezintă, de asemenea, o amenințare gravă la adresa unei tranziții juste și verzi, cel puțin pe termen scurt.
În special, sectorul energetic, industriile mari consumatoare de energie, sectorul de producție și IMM-urile se confruntă cu presiuni asupra prețurilor fără precedent, care exercită o presiune suplimentară asupra tranziției verzi; subliniază că ambițiile industriei de a deveni neutră din punctul de vedere al emisiilor de dioxid de carbon depind și de disponibilitatea energiei electrice ecologice pentru producția de hidrogen și de sursele alternative de energie pentru a înlocui gazele naturale; salută faptul că Fondul pentru o tranziție justă poate juca un rol în atingerea acestui obiectiv;